作者:元稹
標題:寄吳士矩端公五十韻
內容:昔在鳳翔日，十歲即相識。未有好文章，逢人賞顏色。可憐何郎面，二十才冠飾。短髮予近梳，羅衫紫蟬翼。伯舅各驕縱，仁兄未摧抑。事業若杯盤，詩書甚徽纆。西州戎馬地，賢豪事雄特。百萬時可贏，十千良易借。寒食桐陰下，春風柳林側。藉草送遠遊，列筵酬博塞。萎蕤雲幕翠，燦爛紅茵赩。膾縷輕似絲，香醅膩如職。將軍頻下城，佳人盡傾國。媚語嬌不聞，纖腰軟無力。歌辭妙宛轉，舞態能剜刻。箏弦玉指調，粉汗紅綃拭。予時最年少，專務酒中職。未能解生獰，偏矜任狂直。曲庇桃根盞，橫講捎雲式。亂布鬥分朋，惟新間讒慝。恥作最先吐，羞言未朝食。醉眼漸紛紛，酒聲頻cH々。扣節參差亂，飛觥往來織。強起相維持，翻成兩匍匐。邊霜颯然降，戰馬鳴不息。但喜秋光麗，誰憂塞雲黑。常隨獵騎走，多在豪家匿。夜飲天既明，朝歌日還昃。荒狂歲雲久，名利心潛逼。時輩多得途，親朋屢相敕。閑因適農野，忽複愛稼穡。平生中聖人，翻然腐腸賊。亦從酒仙去，便被書魔惑。脫跡壯士場，甘心豎儒域。矜持翠筠管，敲斷黃金勒。屢益蘭膏燈，猶研兔枝墨。崎嶇來掉蕩，矯枉事沉默。隱笑甚艱難，斂容還屴崱。與君始分散，勉我勞修飾。岐路各營營，別離長惻惻。行看二十載，萬事紛何極。相值或須臾，安能洞胸臆。昨來陝郊會，悲歡兩難克。問我新相知，但報長相憶。豈無新知者，不及小相得。亦有生歲遊，同年不同德。為別詎幾時，伊予墜溝洫。大江鼓風浪，遠道參荊棘。往事返無期，前途浩難測。一旦得自由，相求北山北。